SB 478 Mga Madalas Itanong Simula noong Hulyo 1, 2024, ang "Batas sa Tapat na Pagpepresyo (Honest Pricing Law)" o "Batas sa mga Nakatagong Bayarin (Hidden Fees Statute)," SB 478, ay ginagawang ilegal para sa mga negosyo na mag-advertise o maglista ng presyo para sa produkto o serbisyo na hindi kasama ang lahat ng kinakailangang bayarin o singilin maliban sa ilang buwis ng gobyerno at gastusin sa pagpapadala (shipping). Ang SB 478 ay isang panukalang batas tungkol sa transparency sa presyo. Hindi binabago ng batas kung anong presyo ang sinisingil ng negosyo o kung ano ang posibleng isama sa gastusing iyon. Iniaatas lamang ng batas na isama sa nakalistang presyo ang lahat ng obligadong singilin. Sa madaling salita, ang presyong nakikita ng isang Californian ay dapat ang presyo na kanilang babayaran. Para matulungan ang mga negosyo na sumunod sa bagong batas na ito, at maghatid sa mga consumer ng patnubay sa kung ano ang kanilang puwedeng asahan, inilalabas ng Tanggapan ng Attorney General ang isang bungkos ng mga FAQ. Matatagpuan ang batas sa Seksyon 1770(a)(29) ng Batas Sibil ng California (California Civil Code). Ano ang layunin ng batas na ito? Ang batas ay "nakalaan para partikular na ipagbawal ang drip pricing, na kinasasangkutan ng pag-advertise ng isang presyo na mas mababa sa aktuwal na presyo na dapat bayaran ng consumer para sa isang produkto o serbisyo." Isang anyo ng mapanlinlang na pag-advertise at lumalabag din sa mga umiiral na batas pang-estado at pederal ang pag-advertise o paglilista ng presyo na mas mababa sa kung ano ang sisingilin sa consumer kalaunan. Nakakatulong ang pag-advertise at paglilista ng makatotohanang presyo sa mga negosyo para patas na magkompetinsya sa presyo at nagbibigay-daan sa mga consumer para makapaghambing ng mga tumpak na presyo. Ano ang iniaatas ng bagong batas? Iniaatas ng batas ang tapat na pagpepresyo. Pinagbabawalan nito ang negosyo sa "[p]ag-advertise, pagpapakita, o pag-aalok ng presyo para sa produkto o serbisyo na hindi nagsasama ng lahat ng obligadong bayarin o singilin" maliban sa mga buwis o bayarin na ipinapataw ng gobyerno o mga makatuwirang gastusin sa pagpapadala. Matatagpuan ang teksto ng batas sa seksyon 1770(a)(29) ng Batas Sibil ng California. Ano ang puwedeng hindi isama ng negosyo mula sa naka-advertise na presyo sa ilalim ng batas na ito? Hindi kailangang isama sa nakalista o naka-advertise na presyo ang mga buwis at/o bayarin na ipinapataw ng gobyerno sa transaksyon, tulad ng buwis sa pagbebenta. Bilang karagdagan, hindi kailangang isama sa nakalista o naka-advertise na presyo ang mga gastusin sa makatuwirang pagpapadala para sa mga pisikal na produkto. Anong mga negosyo ang kailangang sumunod sa batas na ito? Nalalapat ang batas sa pagbebenta o pagpaparenta ng karamihan ng mga produkto o serbisyong para sa personal na paggamit ng consumer. Halimbawa, nalalapat ito sa mga tiket sa event, panandaliang pagrenta, hotel, restawran, at paghahatid (delivery) ng pagkain, na ilan lamang sa ilang kilalang industriya. Hindi nalalapat ang batas sa pagbili o pagrenta ng mga produkto o serbisyo para sa komersyal na paggamit, o sa ilang partikular na iba pang tinutukoy na transaksyon at industriya na sumasailalim na sa iba pang batas na namamahala sa mga pagpepresyo. 1 ng 4
Nagbibigay ba ng limitasyon ang batas kung magkano ang puwedeng singilin ng negosyo para sa isang produkto o serbisyo? Hindi. Batas sa transparency ang SB 478 - hindi batas sa pagkontrol ng presyo. Sa pangkalahatan, malaya ang isang negosyo na maningil ng anumang halaga na naisin nito para sa isang produkto o serbisyo, magbigay ng kasunod na breakdown ng iba't ibang bayarin o singilin na kasama sa nakalista o naka-advertise nitong presyo, at magsabi sa consumer ng tungkol sa mga bayarin at singiling iyon. Pero dapat isama sa naka-post na presyo ang lahat ng halaga na kinakailangang bayaran ng consumer. Nagbibigay ba ng limitasyon ang bagong batas sa mga uri ng mga bayarin na puwedeng singilin ng isang negosyo? Hindi. Sa pangkalahatan, malaya ang negosyo na maningil ng kahit magkanong naisin nito at puwedeng magbigay ng breakdown ng iba't ibang bayarin na kasama sa naka-advertise na presyo. Pero dapat kasama sa naka-post na presyo ang buong halaga na dapat bayaran ng consumer para sa produkto o serbisyong iyon. Puwede bang hindi isama ng negosyo ang mga singilin sa pagpapadala at handling sa naka-advertise na presyo? Puwedeng hindi isama ng negosyo ang mga singilin sa pagpapadala, pero dapat isama ang mga singilin sa handling. Sa mga salitang nakasaad sa batas, puwedeng hindi isama ng negosyo sa naka-advertise na presyo nito ang "[m]ga singilin sa postage o carriage na makatuwiran at aktuwal na natamo para ipadala ang pisikal na produkto sa consumer." Tulad ng anumang iba pang obligadong bayarin o singilin, dapat isama sa naka-advertise na presyo ang singilin sa handling. Kailangan bang isama sa naka-advertise na presyo ang mga bayarin sa opsyonal na serbisyo o feature? Hindi. Hindi kailangang isama sa naka-advertise na presyo ang mga bayarin sa opsyonal na serbisyo o feature. Paano naman ang mga hiwalay na bayarin tulad ng mga late fee para sa mga pagrenta ng kagamitan, multa para sa paninigarilyo sa kuwarto sa hotel, o katulad na singilin? Ipinagbabawal ba ang mga iyon? Iniaatas ng batas na isama ang mga obligadong bayarin sa mga naka-advertise na presyo. Hindi obligado at hindi kailangang isama sa mga naka-advertise na presyo ang mga bayarin na nakasalalay sa ilang partikular na posibleng gawin ng consumer sa hinaharap, tulad ng bayarin sa pagbabalik ng nirentahang kagamitan pagkalipas ng deadline ng pagbabalik nito, o mga multa sa paninigarilyo sa kuwarto sa hotel na bawal manigarilyo. Masasabi bang sumusunod sa batas na ito ang negosyong naghahayag ng mga karagdagang kinakailangang bayarin bago matapos ng consumer ang transaksyon? Hindi. Dapat ang buong presyong kinakailangang bayaran ng consumer ang presyong nakalista sa kanya. Masasabi bang sumusunod sa batas na ito ang negosyong nag-a-advertise ng presyo na mas mababa sa kung magkano ang aktuwal na babayaran ng consumer, pero ipinapahayag na may idaragdag na mga karagdagang bayarin? Hindi. Dapat ang buong presyong kinakailangang bayaran ng consumer ang presyong naka-advertise sa kanya. Masasabi bang sumusunod sa batas na ito ang negosyo kung naglilista o nag-a-advertise ng isang presyo at hiwalay na ipinapahayag na maglalapat ng karagdagang porsyento ng bayarin? Hindi. Dapat ang buong presyo na kinakailangang bayaran ng consumer ang presyong nakalista o naka-advertise sa consumer. 2 ng 4
Masasabi bang sumusunod sa batas na ito ang negosyong nag-a-advertise ng kabuuang presyo para sa produkto o serbisyo at hiwalay na nagsasabing kasama sa kabuuang presyo ang ilang bayarin o singilin? Oo. Dapat ang buong presyong kinakailangang bayaran ng consumer ang presyong naka-advertise sa kanya. Pero hindi nagbibigay ng limitasyon ang batas sa kakayahan ng merchant na magsama ng mga bayarin o singilin sa kabuuang presyong iyon, o sabihin sa mga consumer na kasama sa mga presyo nito ang mga bayarin o singiling iyon. Ipinagbabawal ba ng batas na ito ang pag-a-advertise ng isang presyo at pagdaragdag kalaunan sa transaksyon ng pabagu-bagong bayarin sa serbisyo (variable service fee)? Oo. Dapat ang buong presyo na kinakailangang bayaran ng consumer ang presyong nakalista o naka-advertise sa consumer. Paano kung hindi alam ng negosyo kung magkano ang sisingilin nito sa customer? Kung pinipili ng negosyo na maglista ng presyo para sa produkto o serbisyo, dapat ang kabuuang halagang kailangang bayaran ng consumer ang naka-advertise na presyo, hindi kasama ang anumang bayarin para sa mga opsyonal na serbisyo o feature, buwis, o singilin sa pagpapadala. Ang mga negosyong hindi alam kung magkano ang sisingilin nila sa customer sa simula ng transaksyon ay dapat umiwas na magpakita ng presyo hangga't hindi nila alam kung magkano ang kanilang sisingilin. Dapat batid ng mga negosyo na ipinagbabawal ng ibang batas pang-estado at pederal ang ilang partikular na anyo ng pag-iiba-iba ng presyo (price discrimination). Paano puwedeng i-advertise ng platform sa paghahatid ng pagkain ang presyo sa paghahatid? Napapailalim ang mga platform sa paghahatid ng pagkain sa mga espesyal na requirement sa ilalim ng seksyon 22598 et seq. ng Batas sa Negosyo at mga Propesyon (Business and Professions Code) kapag inililista ng mga ito ang kanilang presyong sinisingil ng restawran kung saan nagmumula ang ihahatid na pagkain, at hindi binabago ng batas na ito ang mga requirement na iyon. Pero kapag ina-advertise ng platform sa paghahatid ng pagkain ang presyo ng serbisyo sa paghahatid na ibinibigay nito, dapat nitong i-advertise ang buo at lahat-lahat ng presyo ng serbisyo sa paghahatid. Itinuturing bang "mga obligadong bayarin o singilin" ang mga bayarin na nauugnay sa paghahatid ng pagkain at iba pang item na direktang ino-order mula sa restawran, kaya kailangang isama ang mga bayaring iyon sa naka-advertise o ipinapakitang presyo ng pagkain at iba pang item? Hindi, ang mga bayarin para sa paghahatid ng pagkaing direktang ino-order mula sa restawran ay hindi kailangang isama sa naka-advertise na presyo ng pagkain at iba pang item na na-order dahil para sa hiwalay na serbisyo ng paghahatid ang mga presyong iyon. Ang presyo ng paghahatid ay dapat ang buo at lahat-lahat ng presyo ng serbisyo sa paghahatid. Puwede bang ibukod ng negosyo mula sa naka-advertise o nakalistang presyo ang mga obligadong singilin na gagamitin para magbayad ng mga gastusin ng negosyo, gaya ng seguridad, renta, o suweldo, insurance para sa pangangalagang pangkalusugan o mga benepisyo para sa mga empleyado (hal., "Healthy SF mandate")? Hindi. Dapat isama sa nakalista o naka-advertise na presyo ang lahat ng obligadong singilin maliban sa mga gastusin sa makatuwirang pagpapadala para sa mga pisikal na produkto at buwis at/o bayarin na ipinapataw ng gobyerno sa transaksyon, gaya ng buwis sa pagbebenta. Ang isang negosyo ay malayang magbigay ng kasunod na breakdown ng nilalayong paggamit ng negosyo ng iba't ibang bayarin. 3 ng 4
Paano naman ang mga gratuity na boluntaryong iniwan ng mga customer? Hindi nakakaapekto ang batas na ito sa mga tip o gratuity na iniiwan ng mga customer, dahil hindi naman obligado ang mga ito. Saklaw ng ibang batas, kabilang ang seksiyon 350 ng Batas sa Paggawa (Labor Code), ang mga boluntaryong pagbabayad na ito sa mga manggagawa. Para sa karagdagang impormasyon tingnan ang FAQ na ito mula sa California Labor Commissioner. Paano naman ang mga obligadong bayarin na sinisingil ng mga restawran? Kung naniningil ang restawran ng obligadong bayarin, dapat kasama ito sa ipinapakitang presyo. sa ilalim ng batas, hindi puwedeng maningil ang restawran ng karagdagang singilin na ipinapatong sa nakalistang presyo. Dapat nakasama sa nakalistang presyo ang mga pagbabayad ng gratuity na hindi boluntaryo. Inaasahan ba ng DOJ na pagtutuunan ng panimulang pagpapatupad ng batas na ito ang mga umiiral na bayaring direkta at buu-buong ibinabayad ng restawran sa mga manggagawa nito, gaya ng awtomatikong gratuity? Hindi. Napakaraming salik ang isinasaalang-alang namin kapag nagdedesisyon kaugnay ng pagpapatupad, pero hindi namin inaasahang pagtutuunan ng aming mga panimulang pagsisikap sa pagpapatupad ang mga umiiral na bayaring direkta at buu-buong ibinabayad ng restawran sa mga manggagawa nito, gaya ng awtomatikong gratuity. Gayunpaman, may pananagutan ang mga negosyo sa mga pribadong pagkilos. Lumalabag ba sa batas ang negosyo na nag-aalok ng mga diskuwento o coupon, o naniningil sa customer ng mas mababa sa naka-advertise o nakalistang presyo? Hindi. Hindi lumalabag sa batas ang negosyo na nag-aalok ng mga diskuwento o di kaya ay naniningil sa customer ng presyong mas mababa sa naka-advertise na presyo. Ipinagbabawal lamang ng batas ang pag-advertise ng presyong mas mababa kaysa sa kung ano ang kakailanganing bayaran ng customer para sa isang produkto o serbisyo. Puwede pa rin bang mag-advertise ang mga negosyo ng mga diskuwento - halimbawa, "kalahati ng presyo pagkalipas ng 4pm"? Oo. Ipinagbabawal ng SB 478 ang pag-advertise ng presyo na mas mababa kaysa sa kung magkano ang dapat bayaran ng consumer para sa produkto o serbisyo. Ang mga advertisement na nagbabanggit ng mga diskuwento - pero hindi naglilista ng presyo - ay hindi lumalabag sa batas. Gayunpaman, ipinagbabawal ng iba pang mga batas sa California ang pag-advertise na peke o mapanlinlang, kaya dapat gawin ito ng mga negosyong nag-a-advertise ng mga diskuwento nang maingat at tapat. Sumasailalim ba sa batas ang muling pagbebenta ng mga produkto, tulad ng mga tiket sa event, sa online platform? Oo. Ipinagbabawal ng SB 478 ang pag-advertise ng presyo na mas mababa kaysa sa kung magkano ang dapat bayaran ng consumer para sa produkto o serbisyo. Nailalapat ito nang patas kapwa sa online at pisikal na mga negosyo, gayundin sa muling pagbebenta ng mga tiket ng event at iba pang produkto at serbisyo. Hindi ba nakakatulong sa isang negosyo na ipaalam sa mga consumer ang tungkol sa mga bahagi ng isang presyo, gaya ng pagsasabi kung bakit ipinatupad ang mga pagtaas ng presyo? Malaya ang mga negosyo na ipaliwanag kung paano nila itinatakda ang kanilang mga presyo o isa-isahin kalaunan ang mga singilin na bumubuo ng kabuuang presyo na sinisingil nila sa mga customer. Gayunman, dapat ang kabuuang presyo na dapat bayaran ng mga customer para sa produkto o serbisyo ang ina-advertise o ipinapakita nilang presyo. Mahalaga sa kompetisyon na nalalaman ang presyo ng produkto o serbisyo, at ituturing na mapanlinlang ang pagpapakita ng presyong mas mababa kaysa sa kung magkano ang aktuwal na sisingilin sa customer. 4 ng 4